ศก.ไทยเดือนม.ค.ยังขยายตัวได้ดี
สศค. เผย เศรษฐกิจไทยในเดือนม.ค. 2554 ขยายตัวต่อเนื่อง โดยเฉพาะการบริโภคภาคเอกชน ขณะที่การส่งออกยังคงมีการขยายตัวต่อเนื่องเช่นกัน
25 ก.พ. 2554

สศค. เผย เศรษฐกิจไทยในเดือนม.ค. 2554 ขยายตัวต่อเนื่อง โดยเฉพาะการบริโภคภาคเอกชน ขณะที่การส่งออกยังคงมีการขยายตัวต่อเนื่องเช่นกัน
นายนริศ  ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยในเดือนม.ค. 2554 ขยายตัวต่อเนื่อง โดยเฉพาะการบริโภคภาคเอกชน สะท้อนได้จากภาษีมูลค่าเพิ่ม ณ ราคาคงที่ ขยายตัว 9.8% เมื่อเทียบกับช่วงเดียวกันของปีก่อน สอดคล้องกับปริมาณการนำเข้าสินค้าอุปโภคที่ขยายตัว 28.6%
ทั้งนี้ การบริโภคสินค้าคงทนกลับมาขยายตัวในระดับสูง สะท้อนได้จากปริมาณจำหน่ายรถยนต์นั่งที่ขยายตัว 49.6% ปรับตัวดีขึ้นจากเดือนก่อนหน้าที่ขยายตัว 28.2% เมื่อเทียบกับช่วงเดียวกันของปีก่อน ส่วนหนึ่งเป็นผลมาจากรายได้เกษตรกรและการจ้างงานที่ขยายตัวได้ดี 
นอกจากนี้ การส่งออกยังขยายตัวต่อเนื่อง สะท้อนได้จากมูลค่าการส่งออกสินค้าที่ขยายตัว 22.3% โดยเฉพาะในหมวดสินค้า เครื่องใช้ไฟฟ้า ยานพาหนะ และสินค้าเกษตร ที่ขยายตัวได้ดี
นายบุญชัย จรัสแสงสมบูรณ์ ผู้อำนวยการสำนักนโยบายเศรษฐกิจมหภาค กล่าว่า เครื่องชี้เศรษฐกิจไทยในเดือนม.ค. 2554 บ่งชี้ถึงทิศทางการใช้จ่ายภายในประเทศและการผลิตที่ปรับตัวดีขึ้นต่อเนื่อง ส่งผลให้ปริมาณการนำเข้าสินค้าขยายตัวได้ในระดับสูงเมื่อเทียบกับช่วงเดียวกันของปีก่อน โดยอยู่ที่ 23.8% ทำให้คาดว่าเศรษฐกิจไทยในปี 2554 สามารถขยายตัวได้ดี ที่ 4-5% ต่อเนื่องจากปี 2553 ที่ขยายตัวได้ 7.8%